ג'ורג' ו. רנדולף

ג'ורג' וית' רנדולף (באנגלית: George Wythe Randolph; 10 במרץ 1818 – 3 באפריל 1867) היה עורך דין ובעל מטעים אמריקאי וקצין בצבא הקונפדרציה. למשך שמונה חודשים הוא כיהן כמזכיר המלחמה של קונפדרציית המדינות של אמריקה ("הקונפדרציה") בתקופת מלחמת האזרחים האמריקנית. הוא ביצע רפורמות בתהליכי הרכש, ניסח את חוק גיוס החובה וחיזק את מערך ההגנה על הקונפדרציה ממערב.

ראשית חייו
ג'ורג' רנדולף נולד ב-1818 במונטיצ'לו שליד שארלוטסוויל, וירג'יניה למרתה ג'פרסון רנדולף, בתו של נשיא ארצות הברית תומאס ג'פרסון ולבעלה, תומאס מאן רנדולף הבן, חבר בית הנבחרים של ארצות הברית ובהמשך מושל וירג'יניה, שהיה צאצא של פוקהונטס מצד משפחת אביו. כבנם הצעיר נקרא ג'ורג' על שמו של ג'ורג' וית', מחותמי הכרזת העצמאות של ארצות הברית ופרופסור למשפטים של סבו, תומאס ג'פרסון. הוא גם היה צאצא של אדמונד רנדולף, המושל השביעי של וירג'יניה. משפחת רנדולף הייתה משפחה מוותיקות וירג'יניה מאז המאה ה-17.

ג'ורג' רנדולף למד למשך תקופה קצרה בקיימברידג', מסצ'וסטס ובוושינגטון די. סי., לשם הוא נשלח על ידי אמו כדי להרחיקו מהצרות המשפחתיות. אביו שקע בחובות רבים. רנדולף שירת כפרח קצונה בצי ארצות הברית בין השנים 1831 – 1839 ובעת שירותו החל ללמוד באוניברסיטת וירג'יניה.

ב-10 באפריל 1852 נשא רנדולף לאישה את האלמנה הצעירה מרי אליזבט (אדמס) פופ (1867-1830). לשניים לא נולדו ילדים.

קריירה
לאחר סיום לימודיו באוניברסיטה החל רנדולף בהכשרתו כעורך דין. ב-1840 הוא התקבל ללשכת עורכי הדין. הוא החל לעסוק בעריכת דין בשארלוטסוויל והוא ומרי חיו באחוזת המטעים שלו באדג'היל. ב-1849 הם עברו להתגורר בריצ'מונד. הוא החל להיות פעיל בקהילה והמשיך בעיסוקו כעורך דין. הוא ייסד את המכון המכני של ריצ'מונד והיה פעיל בחברה ההיסטורית של וירג'יניה.

עם הקמת הקונפדרציה לאחר פרישת מדינות הדרום מהאיחוד, התפלגה ארצות הברית לשני מחנות עוינים זה לזה שעמדו על סף מלחמה. משלחת מיוחדת שעליה נמנו רנדולף, ויליאם פרסטון ואלכסנדר ה. ה. סטיוארט, יצאה לוושינגטון, שם הם נועדו ב-12 באפריל 1861 עם הנשיא אברהם לינקולן. הם מצאו את הנשיא נחוש בדעתו להחזיק במבצרים של הממשלה הפדרלית בדרום וב-15 באפריל הם שבו לריצ'מונד.

רנדולף מונה כקצין בדרגת מייג'ור בצבא הקונפדרציה ובהמשך שירת כקולונל בחיל התותחנים בקרב בית אל הגדול. ב-12 בפברואר 1862 הוא קודם לדרגת בריגדיר גנרל. רעייתו מרי הייתה פעילה באגודת הנשים של ריצ'מונד שארגנה פעולות סיוע ורווחה לטובת המאמץ המלחמתי.

ב-18 במרץ 1862 מונה רנדולף על ידי נשיא הקונפדרציה ג'פרסון דייוויס למזכיר המלחמה וב-24 במרץ הוא נכנס לתפקידו. הוא סייע לבצע רפורמות במחלקת המלחמה, לשפר את תהליכי הרכש וניסח את חוק גיוס החובה כחוק בעל נוסח זהה לזה שנחקק בווירג'ינה. הוא נודע בעיקר בשל פעולותיו לחיזוק מערכי ההגנה של הקונפדרציה במערב ובדרום, אך על כך הוא נכנס לעימות עם הנשיא דייוויס. בשל בריאותו הרופפת שנבעה ממחלת השחפת בה לקה, הוא התפטר מתפקידו ב-17 בנובמבר 1862.

לאחר המלחמה
ב-1864 יצא רנדולף יחד עם משפחתו לגלות באירופה ושהה שם באנגליה ובצרפת. ב-1866 הם שבו לווירג'יניה. ג'ורג' רנדולף נפטר ב-3 באפריל 1867 באחוזתו באדג'היל. הוא נטמן במונטיצ'לו באחוזת הקבר של משפחת ג'פרסון.

קישורים חיצוניים

 Goldberg, David E. "George Wythe Randolph (1818–1867).", Encyclopedia Virginia, Ed. Brendan Wolfe. 6 Apr. 2011. Virginia Foundation for the Humanities
 ג'ורג' רנדולף באתר Find a Grave
 

פוליטיקאים דרומיים במלחמת האזרחים האמריקנית
אמריקאים ממוצא אנגלי
אמריקאים ממוצא ולשי
משפחת ג'פרסון
אנשי צבא הקונפדרציה
קצינים וחוגרים בצי ארצות הברית
עורכי דין אמריקאים במאה ה-19
וירג'יניה: אישים
אמריקאים שנולדו ב-1818
אמריקאים שנפטרו ב-1867